નવી દિલ્હી , 17 સપ્ટેમ્બર : ઈન્ડિયન પ્રીમીયર લીગ ( આઈપીએલ ) ના પૂર્વ કમિશ્નર લલિત મોદીએ ભારતીય ક્રિકેટ કંટ્રોલ બોર્ડ ( બીસીસીઆઈ ) ના અધ્યક્ષ એન શ્રીનિવાસન પર આરોપ લગાવ્યો છે . લલિત મોદીએ આરોપ મુક્યો છે કે શ્રીનિવાસને ચતુરાઈથી બોર્ડને 39 અબજ 68 કરોડ 27 લાખ રૂપિયાનો ચૂનો લગાવ્યો છે . લંડનમાં સ્વનિર્વાસિત જીવન વીતાવી રહેલા મોદીએ ટવીટર પર શ્રીનિવાસન વિરૂધ્ધ મોરચો માંડતા કહ્યું કે બોર્ડ અધ્યક્ષે 2009માં આઈપીએલના બીજા સત્રમાં ચતુરાઈ સાથે પોતાની ધાલમેલને છુપાવી હતી . પોતાના આ આરોપોને સાબિત કરવા માટે મોદીએ કેટલાક દસ્તાવેજો પણ બહાર પાડયા છે . દસ્તાવેજો અનુસાર શ્રીનિવાસને બીસીસીઆઈની પરવાનગી વિના ક્રિકેટ સાઉથ આફ્રિકા ( સીએસએ ) ને બેંક એકાઉન્ટ ખોલવા જણાવ્યું અને તે માટે 30 માર્ચ , 2009ના રોજ કાયદેસર એક સમજૂતી પણ કરી હતી . દેશમાં સામાન્ય ચૂંટણીઓને કારણે આઈપીએલના બીજા સત્રનું આયોજન દક્ષિણ આફ્રિકામાં કરવામાં આવ્યું હતું . આ સમજૂતીની શરત એ હતી કે આ ખાતાનું સંચાલન સીએસએ ટુર્નામેન્ટ સંચાલિત કરવા માટે કરશે . આનો ઉપયોગ તો બીસીસીઆઈના ખાતાની જેમ જ કરાશે પણ પરોક્ષ રીતે તે સીએસએનું ખાતું ગણાશે .